b'\n_START_ARTICLE_\nBDI-kysely\n_START_PARAGRAPH_\nBDI-kysely eli Beckin depressiokysely (engl. Beck Depression Inventory) on laajalti masentuneisuuden seulontaan, kliiniseen arviointiin ja seurantaan k\xc3\xa4ytetty kliinisen psykologian ja psykiatrian mittaristo. Sen kehitti amerikkalainen psykiatri Aaron T. Beck ty\xc3\xb6ryhmineen. Kyselyn p\xc3\xa4tevyytt\xc3\xa4 ja toistettavuutta on selvitetty monin vertailututkimuksin, joita on tehty my\xc3\xb6s Suomessa._NEWLINE_BDI-lomaketta voivat k\xc3\xa4ytt\xc3\xa4\xc3\xa4 niin koulutetut arvioijat kuin omaa masennustaan pohtivat henkil\xc3\xb6t omatoimisesti. On huomattava, ett\xc3\xa4 Beckin depressiokyselyst\xc3\xa4 on useita eri versioita. Vaikka kyselyn kokonaispistem\xc3\xa4\xc3\xa4r\xc3\xa4n laskeminen on helppoa, kyselyn syv\xc3\xa4llisempi tulkinta vaatii koulutusta ja kokemusta.  Pelk\xc3\xa4st\xc3\xa4\xc3\xa4n BDI-kyselyn antaman pistem\xc3\xa4\xc3\xa4r\xc3\xa4n perusteella ei kliinist\xc3\xa4 masennusdiagnoosia voi tehd\xc3\xa4.'